### Beslutning

Tilbagesendes Magistratsafdelingen for Teknik og Miljø med bemærkning, at byrådet i sit møde den 6. april 2022 har vedtaget Magistratens foranstående indstilling af 28. marts 2022. Ændringsforslaget fra Nye Borgerliges, Venstres og Enhedslisten de Rød-Grønnes byrådsgrupper blev forkastet.

Enhedslisten de Rød-Grønnes byrådsgruppe kunne ikke tiltræde indstillingen og ønskede følgende mindretalsudtalelse medsendt:

"Enhedslisten mener principielt, at [adresse] skal sætte denne lokalplan i ro, så længe der i retssystemet kører en sag om lovligheden af den helhedsplan, der ligger til grund for fremsættelsen af dette forslag til lokalplan. Enhedslisten frygter, at det kan være ansvarspådragende, hvis byrådet skulle ende med at vedtage en lokalplan med dette indhold, såfremt domstolene skulle erklære helhedsplanen som værende i strid med de europæiske menneskerettighedskonventioner. Derfor mener Enhedslisten, at den videre behandling af lokalplanen skal sættes i bero indtil domstolene har talt."

Magistratsafdelingen for Teknik og Miljø udarbejder notat.

Offentlig fremlæggelse af forslag til Lokalplan nr. 1173 Nedrivning af seks boligblokke i [adresse].

### Resumé

Lokalplanområdet, der er ca. 6,5 ha stort, er ejet af Brabrand Boligforening og beliggende i byzone.

Inden for lokalplanens område findes i dag seks boligblokke i 4½ etager, som tilsammen indeholder 360 almene lejligheder. I alt omfatter lokalplanen ca. 30.000 m2 boligareal, som lokalplanen giver mulighed for at nedrive.

Baggrunden for at iværksætte en nedrivningslokalplan er et ønske fra Brabrand Boligforening om at komme i gang med nedrivning af de pågældende boligblokke.

Byrådet vedtog i 2021 Helhedsplan afd. 4 fase 1, hvori de boligblokke, som denne lokalplan omfatter, udpeges til nedrivning. Der ligger dermed allerede en byrådsbeslutning om, at de pågældende boligblokke skal nedrives.

Lokalplanforslaget er i overensstemmelse med kommuneplanen.

I den forudgående offentlige høring fra 22. oktober – 17. november 2020 er der modtaget i alt 13 bemærkninger. Høringssvarene omhandler bl.a. en bekymring ift. nedrivning af boligblokke, samt forslag vedrørende bevaring af de grønne områder imellem boligblokkene samt genbrug af byggematerialer.

Efterfølgende udarbejdes der byggeretsgivende lokalplaner for de omfattede arealer, som skal give mulighed for ny byudvikling. Ny bebyggelse skal bl.a. bidrage til et mere varieret boligudbud og dermed en mere blandet beboersammensætning generelt i området.

### Indstilling

Det indstilles, at

1) forslag til Lokalplan nr. 1173 godkendes til offentlig fremlæggelse.

2) miljørapporten godkendes til offentlig fremlæggelse.

### Sagens forløb

24-03-2022 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 28-03-2022 Magistraten

Fremsendes til [adresse] med bemærkning, at Magistraten i mødet den 28. marts 2022 anbefaler, at byrådet tiltræder Magistratsafdelingen for Teknik og Miljøs indstilling af 15. marts 2022.

Odeline Jessen deltog ikke i sagens behandling.